הוועדה המיוחדת לפניות הציבור, כנסת 18, פרוטוקול מספר 180, 2012-07-17 10:00

אורי מקלב: אני שמח לפתוח את הישיבה של הוועדה לפניות הציבור, שהנושא הוא פתיחת כביש 443 לכיוון תל אביב והארכת שעות הפתיחה של המחסום בכניסה לאגן איילות.

אורי מקלב: כפי שידוע לכם, אני ממלא את מקומו של יושב הראש הקבוע חבר הכנסת דוד אזולאי, שנבצר ממנו לנהל את הישיבה.

אורי מקלב: קודם כל, לא לפרוטוקול, אני כינסתי את הישיבה כדי לראות אתכם שוב, כבר הרבה זמן לא ראיתי אתכם ואני כל כך נהנה לשבת אתכם.

אורי מקלב: עם הזמן נהיינו חברים.

אורי מקלב: אבל לא רק בשביל זה.

אורי מקלב: קודם כל להודות לכם על מה שעשיתם עד עכשיו.

אורי מקלב: אני חושב שצריך לראות את שלושת רבעי הכוס המלאה, וזה כבר לפרוטוקול, על העבודה המיוחדת שנעשית.

אורי מקלב: נתחיל קודם כל עם המחסום בכביש 443.

אורי מקלב: אני חושב שיש שינוי דרמטי.

אורי מקלב: אני בכל אופן מתעניין אצל אנשים שנוסעים, וגם אם יש פיקים, הם בתקופות הרבה יותר רחבות, לא באופן רציף.

אורי מקלב: רוב הזמן זה פועל יפה ופתוח והתנועה גם זורמת ויש בכלל תשומת לב, רואים שיש תשומת לב, שיש מי שמפקח, מי שעושה, ובכלל כל הדברים שאתם עושים וזה כולל גם את הפתיחה של כביש 443 גם לתנועה בעקבות בג"ץ של ערבים.

אורי מקלב: בסך הכל חיים עם זה היום.

אורי מקלב: צריך להגיד את האמת, זה חי, זה זורם.

אורי מקלב: היה חשש מאד גדול ודאגנו מאד, אבל גם ההיערכות שלכם וגם הפעילות שלכם והפתרונות שמצאתם, מכל הכיוונים, שזה באמת נעשה ומי שנוסע שם רואה שיש מי שפועל בעניין הזה.

אורי מקלב: על אף שאני גם יודע שיש התגברות של כל מיני אירועים על הכביש עצמו, זריקות אבנים ובקבוקים.

אורי מקלב: פעילות שוטפת יש כל הזמן, זה חלק אחד.

אורי מקלב: את זה אני אמרתי לכוחות הביטחון.

אורי מקלב: אני גם רוצה לומר תודה מיוחדת לראש המועצה, אתה באמת ראש מועצה שמאד מעריכים ומוקירים את הפעילות שלך.

אורי מקלב: אתה חי את השטח, אתה חי עם התושבים, אתה ער לזה, יש לך רצון חזק, פועל ועושה.

אורי מקלב: אין דיסטנס בינך לבין התושבים, אתה מרגיש - הנה אחד מהתושבים ראש העיר.

אורי מקלב: לפעמים כשאתה יושב ואומר זה ראש העיר, אתה רואה שיש ראש עיר ויש תושבים.

אורי מקלב: אצלך רואים שהנה, אחד מהתושבים הוא ראש העיר, שמנהל את זה ומרגישים את זה בחוש מתוך הידע ומתוך המסירות, מתוך הקידום והרצון לקדם דברים.

אורי מקלב: בכל אופן, התכנסנו פה בשביל שלושה דברים: אחד, הארכת שעות הפתיחה של המחסום שנמצא בגן איילות.

אורי מקלב: יש כבר שם למחסום הזה?

אורי מקלב: שער איילות, זה מאד יפה גם גן איילות.

אורי מקלב: או פרה-פרה.

אורי מקלב: האמת היא שאני מרגיש לא כל כך נכון שאולי אנחנו עושים פרה-פרה מה שנקרא.

אורי מקלב: התכנסנו לפתוח כמה שעות ועכשיו אנחנו מבקשים עוד כמה שעות ועוד כמה שעות.

אורי מקלב: האמת שזה לא ככה.

אורי מקלב: אני לא חושב שאנחנו חיים באווירה הזאת.

אורי מקלב: אנחנו מראש דיברנו שאנחנו רוצים פתיחה.

אורי מקלב: דיברנו על ניסיון לשעות ושנבדוק את זה אחר כך.

אורי מקלב: ככה שלא בשביל ההרגשה הטובה – הנה, כבר נתתי לכם ואתם כבר לא מרוצים.

אורי מקלב: קודם כל אמרתי, אנחנו מרוצים, מראש אמרנו שנבדוק את המקסימום של כמה שאפשר ואחרי תקופה אנחנו נבדוק את זה, נשמע את כל הצדדים איך זה פועל ואת זה אנחנו רוצים לשמוע.

אורי מקלב: אני מבין שיש גם איזו תובנה, גם דיברנו אז על פתיחה לכיוון תל אביב, זה חלק שאתם בוודאי יודעים.

אורי מקלב: היום הפתיחה היא לכיוון ירושלים, כל מי שיוצא מכיוון גן איילות חייב לנסוע עד מחסום עופר וממחסום עופר או להגיע לירושלים, או לעשות סיבוב פרסה ולהגיע לכיוון תל אביב.

אורי מקלב: כפי שאנחנו יודעים גם היום, שאולי חלק מהעומס על מחסום עופר ירד במידה מסוימת, כל מי שמגיע מהמרכז ונכנס לגבעת איילות ולא עובר את המחסום, אז זה כבר.

אורי מקלב: זאת אומרת לפני כן הוא היה צריך לנסוע עד מחסום עופר ולהגיע דרך הכניסה, אבל וודאי גם יוריד מהלחץ אם אנחנו נפתח פתח ישירות לכיוון המרכז.

אורי מקלב: אבל לא רק בגלל המחסום, שזה אולי החלק המשני, זה הדובדבן שבקצפת, זה יקל מאד על אנשים שלא יצטרכו לעשות את כל הסיבוב הזה, זה וודאי יקל עליהם.

אורי מקלב: יש כאן עוד נושא שהגיע אלינו רק ברגע האחרון, שזה נושא של קו תחנת האוטובוס.

שלומית אבינח: הגיע אתמול.

אורי מקלב: הגיע אתמול, ורצינו להאריך את זה טיפה יותר מהר, אבל משרד התחבורה הגיע בסוף, נכון?

שלומית אבינח: לא הגיעו, אבל יש תשובה.

אורי מקלב: הוא היה צריך להגיע, אבל בסופו של דבר הוא לא הגיע.

שלומית אבינח: תיכף ניתן את התשובה לפרוטוקול.

אורי מקלב: אלה הם הדברים העיקריים.

אורי מקלב: כפי שדרכנו פה בוועדה לפניות הציבור, אנחנו מתחילים עם הציבור.

אורי מקלב: בוועדות אחרות מתחילים עם משרדי הממשלה או עם הרשויות או עם כוחות הביטחון, אצלנו זה מתחיל הפוך, אנחנו מתחילים עם הציבור ואחרי זה אנחנו נעבור אליכם, אנשי המקצוע ואנשי כוחות הביטחון.

אורי מקלב: מי הדובר?

דוד אהרן סופר: הרב סופר.

דוד אהרן סופר: ראשית הדברים, אני מצטרף לדברי הרב מקלב.

דוד אהרן סופר: אנחנו מרגישים שינוי אדיר מבחינת המיקום של השכונה, איך שהיא הייתה לפני ואיך שהיא היום.

דוד אהרן סופר: השכונה במצב שלפני כבר הערכנו, היא הייתה בעצם חור אחרי סיבובים על סיבובים על סיבובים, כדי להגיע אליה.

דוד אהרן סופר: היום היא שכונה שיושבת על 443, ברגעים ספורים 14-15 דקות מגיעים לירושלים, למרכז העיר.

דוד אהרן סופר: זה עשה מהפך גם בנוכחות של התושבים עצמם וגם באופציה לשווק את הדירות ולתת לשכונה עתיד כשהיא נראית הרבה יותר טוב בכזאת צורה.

דוד אהרן סופר: כמו שאמר הרב אורי, חיכינו לזה מאד והתכנסנו כאן כדי לשמוע מה ביכולת המועצה והאחראים על השמירה לעשות כדי להרחיב את שעות הפתיחה לשעות לפחות עד 12 בלילה, שזה השעות שבהן התושבים משתמשים בכביש.

דוד אהרן סופר: אנחנו רואים מזמן לזמן שיותר ויותר תושבי גבעת זאב גם משתמשים בכביש, ולא רק תושבי גן איילות.

דוד אהרן סופר: הנושא הזה מאד חשוב לנו, כמו הנושא של האפשרות לצאת שמאלה לכיוון תל אביב, ישירות מהשכונה ולא לעשות סיבוב של עשרה קילומטרים נוספים.

דוד אהרן סופר: הדבר האחרון שנוגע לכביש הזה, זה הצבת תחנה לתחבורה ציבורית איפה שנמצא היום המעיין.

דוד אהרן סופר: בישיבות הקודמות היה כאן ישראל אפריאט, שאמר שמבחינת התחבורה ביו"ש אין שום בעיה להציב שם תחנה ולא רק זה.

דוד אהרן סופר: הוא גם התחייב שתוך חודש, וזה לפני ארבעה-חמישה חודשים כבר, תהיה שם תחנה.

דוד אהרן סופר: זה היה פשוט סדר עדיפויות - - -

יוסי אברהמי: איפה התחנה.

דוד אהרן סופר: התחנה היא איפה שהמעיין נמצא היום, ב-443.

דוד אהרן סופר: יש שם כבר מפרץ יפה, מוכן, רק בשביל תחנה, פשוט להציב שם תחנה.

דוד אהרן סופר: הוא אמר שהוא יציב אותה ולמעשה הדבר הזה נגרר ונגרר, ומבחינתנו זה ייתן מענה גדול מאד לתושבים שיבואו בקווי התחבורה ממודיעין או בקווי התחבורה שבאים מאל-על, או אפילו 422 החדש מבני ברק, שנותן לנו גם היום מענה נפלא מאד, אבל כשבאים תושבים, בפרט בשעות הלילה, הם צריכים לרדת בכניסה לגבעת זאב, ולנסות למצוא דרך לחזור את כל הדרך לגן איילות.

דוד אהרן סופר: אם תהיה שם תחנה ושעות הפתיחה יהיו נוחות יותר, פשוט התושבים יוכלו לרדת וללכת ברגל לביתם.

דוד אהרן סופר: מהצומת עד הבית זה מרחק של 5-7 דקות הליכה רגלית.

דוד אהרן סופר: יש שם רק ירידה.

דוד אהרן סופר: במקום הזה אין שום חששות לפתוח תחנה בגלל שהוא כביש שנושאים בו גם פלסטינאים, כי כמה מטרים לפניו, קילומטר בערך, יש תחנה של בית חורון שעומדת על הכביש הזה ואנשים יורדים וחוצים את הגשר ונכנסים לבית שלהם.

דוד אהרן סופר: התחנה פעילה, ככה שזה המקום וזה הזמן להציב שם תחנה.

אורי מקלב: אפילו רק שיורדים, תחנת העלאה יש בכיוון השני, שזה יותר.

דוד אהרן סופר: בכיוון השני אפשר לעשות תחנת העלאה.

אורי מקלב: זאת אומרת הבן אדם לא ממתין בתחנה לבד, הוא יורד והוא נכנס.

אורי מקלב: שם, כשהוא ממתין, הוא יכול להמתין הרבה זמן כבודד, ועם כל זה - - -

דוד אהרן סופר: הציבו שם בטונדה.

אורי מקלב: באופן כללי מאפשרים תחנה על כביש 443.

אורי מקלב: אני מבין שזה מדאיג ולרוב יש לכם ערנות לגבי הדבר הזה, אבל כשאני ראיתי את זה אמרתי, על אף שיש מכוניות פלסטינאיות שעוברות על כביש 443, בכל אופן יש שם תחנת העלאה.

דוד אהרן סופר: לבית חורון יש תחנת העלאה, לנו אין אפשרות לעשות תחנת העלאה.

אורי מקלב: אני חשבתי אם ילד עולה ומחכה לאוטובוס לבד, בודד בכביש גם בלילה גם ביום, ועם כל זה זה פתוח.

אורי מקלב: אמנם ראיתי שתיחמתם קצת את התחנה, דהיינו שיש בטונדות.

דוד אהרן סופר: אני ראיתי באתרים, יש לפלסטינאים איזו שהיא אמונה במעיין הזה, שהמים שלו מבורכים, אפילו שיש להם ריח נורא של ביוב.

דוד אהרן סופר: המים מזוהמים, לא ראויים לשתייה.

אורי מקלב: יש לזה ריח של ביוב והם טוענים שזה בסדר.

אורי מקלב: אז השילוב הזה של ריח ביוב עם מים קדושים וטהורים שלא מזיקים, זה גורם לכך שזה כמעט הופך למפגע תברואתי.

דוד אהרן סופר: סליחה, ברשותכם, בגלל שנגענו בדבר הזה, יש שם פשוט שלולית ענקית ירוקה, שהיא אחת הגורמים הגדולים לכל היתושים בשכונה, אנחנו מוצפים ביתושים.

אורי מקלב: זה מחוץ לשטח השיפוט של גבעת זאב בכלל.

דוד אהרן סופר: אבל הגבולות לא יודעים את הגבולות של תחום השיפוט.

אורי מקלב: זה המינהל האזרחי.

אורי מקלב: זה תמיד ככה.

אורי מקלב: אם היו מבקשים מהיתושים ארנונה, דמי כניסה, זה היה בסדר.

אורי מקלב: המינהל האזרחי צריך לטפל בזה, דרך אגב.

אורי מקלב: מרססים את זה, או ניקוז.

אורי מקלב: גם כשאתה מרסס, אני כבר הפכתי למומחה ביתושים.

אורי מקלב: יש הטלה ודגירה, והתברואנים יודעים מתי לרסס שם.

אורי מקלב: צריכים לפנות למינהל האזרחי, או המועצה ישירות.

יוסי אברהמי: אנחנו טיפלנו ברמה שלנו, של התברואן.

אורי מקלב: אז יכול להיות שהמינהל האזרחי יכול לטפל.

דוד אהרן סופר: למעשה אם תהיה במקום הזה תחנה, אנחנו פותרים בעיה ענקית של כל המשפחות שנמצאות במרכז.

אורי מקלב: מכיוון שמשרד התחבורה לא נמצא פה - - -

דוד אהרן סופר: אז הקדמתי ואמרתי שמשרד התחבורה אמר שהוא יעשה, ישראל אפריאט שהוא אחראי תחבורה אמר שהוא יעשה.

אורי מקלב: אנחנו נפנה.

אורי מקלב: אני לא רוצה, בגלל שהם לא נמצאים פה.

אורי מקלב: מזכירת הוועדה נכנסה עכשיו והביאה לי מכתב מדרור גנון, שהוא אומר – אמש קיבלתי את פנייתכם להשתתף בוועדה לפניות הציבור בנושא שבנדון.

אורי מקלב: לצערי, עקב אילוצי לוח זמנים והתחייבויות קודמות.

אורי מקלב: המכתב שנשלח לשר התחבורה היה ביום 9.7, ומקובל להמתין 14 יום.

אורי מקלב: לגופו של עניין, הוא מדבר על קו 371, ואומר – עם ריבוי התושבים ולאור בקשתם, נפתחה חלופה ישירה, שהיא מדי זמן מתוגברת והיא תתוגבר יותר, ואם כניסת המפעיל החדש, יחושו התושבים בשיפור משמעותי.

אורי מקלב: זה רק על החלק של 371 ישיר.

דוד אהרן סופר: זה נקרא 372.

דוד אהרן סופר: אבל מתי זה יהיה?

דוד אהרן סופר: אנחנו כבר מחכים לזה חודשים על חודשים.

אורי מקלב: אוקי, אתם מדברים על תחנה ואנחנו נעביר.

יוסי אברהמי: זה כבר נושא אחר שאתה מעלה כרגע.

אורי מקלב: אני מציע, העלית את זה כדי שזה יהיה בפרוטוקול של הוועדה, כדי שהוועדה תפנה בעקבות הדברים שהעלית לשר התחבורה או למנהל אגף בכיר בתחבורה הציבורית, כדי לראות איך אפשר לזרז ולקדם את הקמת התחנה.

דוד אהרן סופר: משפט אחרון, בעניין המחסום יש שני הנושאים גם של השעות וגם של הפנייה.

דוד אהרן סופר: בנושא של השעות, אנחנו ראינו בימים האחרונים שנעשתה ספירה ושמענו גם שהספירה העידה על עשרות בודדות של כלי רכב שנוסעים בכביש הזה.

דוד אהרן סופר: התפלאנו שהמועצה מצאה לנכון לעשות את הספירה בימים של החופש, כאשר הבנות לא יוצאות מהשכונה, כאשר המורות נשארות בשכונה.

אורי מקלב: אתה מדבר על העיתוי.

דוד אהרן סופר: העיתוי של הספירה לא היה במקום.

דוד אהרן סופר: אם היו עושים את הספירה בזמן יותר מוקדם, היו רואים שמיום ליום אין שום ספק שהכביש הזה נהיה יותר ויותר פעיל, יותר ויותר סואן והשכונה גם היום גדלה, מהישיבה הקודמת שלנו, נוספו עוד עשרות משפחות.

אורי מקלב: מישהו אתמול בערב ביקש ממני להצטרף לטרמפ משכונת רמות לקריית הממשלה, והוא שאל מתי אני יוצא.

אורי מקלב: אמרתי תשמע, עכשיו זה כבר חופש גדול, אני יוצא 10 דקות יותר מאוחר.

אורי מקלב: בחופש הגדול כביש בגין הרבה יותר פתוח, רואים את זה ממש באופן מוחשי במיוחד בבקרים וגם בצהריים.

אורי מקלב: בחופש הגדול יש פחות עומס על התנועה, וזה נכון לכל הכבישים העירוניים, בכל אופן.

שלומית אבינח: בכביש הבין עירוני לא מרגישים שינוי.

אורי מקלב: הפוך, יכול להיות ששם אולי יש אפילו תוספת, אבל בכבישים בתוך העיר יש הבדל משמעותי מאד בין חופש לבין שגרה.

דוד אהרן סופר: בנושא הזה של תוספת השעות, אנחנו מבקשים מהמועצה או ממי שאחראי על התקצוב של הדבר הזה, אם הוא יוכל לפתוח עד שתים עשרה בלילה.

דוד אהרן סופר: עשינו חשבון מהשעה שהשער נסגר היום, שבע בערב עד שתים עשרה בלילה, מדובר בתוספת של מספר שעות, בעלויות של לא יותר מבין 5,000 ל-7,000 שקלים לחודש, ואנחנו לא ניכנס לעניינים של תקציב המועצה, את זה היא וודאי יודעת טוב מאיתנו, אבל זה כסף קטן ומבחינת השירות לתושבים זה שירות שאין כדוגמתו.

דוד אהרן סופר: כמובן שזה כולל בשישי ובמוצאי שבת יפתחו יותר שעות.

קריאה: סוגרים לנו את זה בשעה שתיים, בן אדם רוצה לנסוע לבני ברק ועושה סיבוב של עוד 20 דקות.

דוד אהרן סופר: ועכשיו רק בנושא הזה לש פנייה שמאלה לכביש.

דוד אהרן סופר: הפנייה שמאלה, אין שום ספק, כל מי שנמצא פה יודע, זה דבר ממש משמעותי מאד לא רק לתושבי גן איילות, גם לתושבי שכונת משהב ולשכונות אחרות.

דוד אהרן סופר: יש שם פשוט שער שחוסם את היציאה לכביש, כאשר אין לו שום המשך.

דוד אהרן סופר: זה פשוט סתם שער מבחינתנו.

דוד אהרן סופר: אז כמובן שיש בעיות סטטוטוריות של הכביש וכל מיני דברים שאנחנו לא מבינים בהם, אבל לכאורה הפתיחה הזאת תחסוך עשרות קילומטרים לנהגים.

דוד אהרן סופר: היום כשאשתי צריכה לנסוע למודיעין ונוסעת הרבה בתקופה האחרונה, אני צריך פשוט לקחת אותה בכביש הזה, היא חוצה את הגדר, עולה על הגשר, ומחפשת להגיע לתחנה של בית חורון, עוד איזה עשר דקות הליכה.

דוד אהרן סופר: בזמן שאם היה כביש תקני היינו נוסעים דקות ספורות למודיעין ולכל מקום אחר, ומבחינתנו אנחנו ממש מבקשים, הגיע הזמן לפתוח אותו להתגבר על כל הבעיות הפרוצדוראליות מבחינתנו.

אורי מקלב: נתחיל עם ראש המועצה, יוסי, בבקשה.

יוסי אברהמי: בוקר טוב.

יוסי אברהמי: ראשית אני רוצה להודות לאדוני שזימן אותנו ועוקב אחרי הדברים.

שלומית אבינח: זו ישיבה שלישית בנושא.

יוסי אברהמי: כן, וכמו שאמרת יש שיפור בנושאים שטיפלנו.

יוסי אברהמי: אני רוצה להדגיש שהמועצה הולכת יד ביד עם התושבים, אני רואה עין בעין איתם את הנושאים ואני מקדיש לא מעט זמן וגם תקציב, לגבי נושא גן איילות.

אורי מקלב: הם גם מעריכים את העבודה שלך.

אורי מקלב: אני אומר לך, שלא בפניך הם גם אומרים שהם חושבים שאתה ראש מועצה מצוין, כמובן שיש לך מגבלות, אבל הם רואים את הנכונות והם מאד מעריכים את מה שאתה עושה עבורם.

יוסי אברהמי: אז אני רוצה להודות להם ואני חושב שאנחנו נמשיך בקו הזה.

יוסי אברהמי: סך הכל צריך להבין שאני עומד בפני לא מעט בעיות, ונתמקד כרגע בנושאים שהעלו: לגבי הצבת תחנת האוטובוס, מבחינתנו אין שום בעיה.

יוסי אברהמי: אני מצטער שאפריאט לא נמצא כאן, אבל הוא גם די משתף פעולה בנושא.

יוסי אברהמי: לדעתי זה נושא שניתן לפתרון ואני לא רואה בזה שום בעיה.

יוסי אברהמי: לגבי הארכת השעות של הפתיחה של המחסום, מבחינת המועצה כרגע אני לא ערוך לזה תקציבית.

יוסי אברהמי: אדוני ידוע שאני עורך לפי שנת תקציב מסודר.

יוסי אברהמי: דרך אגב, התקציב של המועצה עוד לא מאושר, אני עובד 1 חלקי 12.

יוסי אברהמי: זה גם איזה שהוא אבסורד, כי משרד הפנים לא אישר לי את התקציב כי הורדתי את נושא הארנונה מ-3.1, ביקשתי להוריד את זה ל-1.4 לתושבים.

יוסי אברהמי: אמרו לי לא, אין בסמכותך.

יוסי אברהמי: אמרתי להם אבל אני המועצה, ברוך השם קצת בשיפור, במצב כלכלי טוב - - -

אורי מקלב: אז יש לך תוספת בגלל שאתה לוקח 3.1.

יוסי אברהמי: כן, אבל הם לא מוכנים לאשר לי.

אורי מקלב: יש לנו קשרים בעניין הזה, הוועדה יכולה טיפה לעזור לך באופן פורמלי בעניין.

יוסי אברהמי: מה שכן אני יכול לומר והגזבר פשוט לא נמצא איתי כרגע, אבל מראשי בעניין הזה, אני אומר שאני אהיה מוכן כרגע יותר מלבדוק לפתוח את השער בעוד שעתיים שלוש.

יוסי אברהמי: אם זה נסגר היום בשבע, שאנחנו נפתח את זה עד השעה 10 בשלב הזה.

יוסי אברהמי: אני אבחן עם הגזבר ואם ניתן יהיה, אני אעביר את זה.

אורי מקלב: אתה אומר פרה-פרה.

יוסי אברהמי: כן.

יוסי אברהמי: שלבים, שהרב סופר יודע איך זה עובד אצלנו.

דוד אהרן סופר: אנחנו יודעים שהמועצה הזאת התחילה בגירעון של 22 מיליון שקלים, והיא עומדת היום בגירעונות של מיליונים בודדים.

דוד אהרן סופר: אין אח ורע לדבר כזה בנושא של ניהול תקציבי של מועצה.

דוד אהרן סופר: אבל אנחנו אומרים, כל כך הרבה הצלחת וכל כך הרבה קידמת, מה נשאר, כמה אלפי שקלים בחודש, עד שתים עשרה בלילה.

אורי מקלב: מבקשים ממי שמסוגל.

אורי מקלב: ממי שלא מסוגל - לא מבקשים ממנו.

דוד אהרן סופר: ממי שמסוגל מבקשים, בדיוק.

דוד אהרן סופר: עד שתים עשרה בלילה כי אנחנו לא נוכל עוד חצי שנה לבוא ולבקש עוד שעתיים.

דוד אהרן סופר: צריך לגמור את זה בשתים עשרה.

יוסי אברהמי: אני חושב שלהערכתי שנת התקציב הבא, וזה בעוד כמה חודשים, אנחנו נערך לזה שהשער יהיה פתוח הרבה יותר, כמו כל שער אחר ביישוב.

יוסי אברהמי: לשלב הזה, לעת הזו, אני אורה לפתוח את השער בעוד שעתיים-שלוש, כרגע, במידי.

אורי מקלב: אם אני יכול לבקש שבתקופה של בין הזמנים, שזה שלושה שבועות שאני מבין שיש שם גם חתונות וגם הרבה יציאות, אז ניתן להם בהתחלה אולי בסוף שבוע ניתן להם גם עד שתיים עשרה ניסיון.

אורי מקלב: רק שלושה השבועות של אוגוסט, זה מיד אחרי תשעה באב עד ראש חודש אלול.

אורי מקלב: שלושה שבועות שאני חושב שניתן להם, זה יכול מאד מאד לעזור.

אורי מקלב: גם אז אנשים באים לראות את השכונה, באים לבקר אנשים.

יוסי אברהמי: אוקי, אין בעיה.

יוסי אברהמי: מבחינתי שלושה שבועות אנחנו נפתח את זה עד שתיים עשרה ואחרי זה זה יעבור משבע לעשר.

דוד אהרן סופר: זה עד 29.7.

אורי מקלב: אתם יודעים שיש לוח שנה שהרב סופר הוא זה שמוסמך לגבי מה יהיה בעוד 25 שנה, מתי תהיה בר המצווה של הבן וכו'.

אורי מקלב: באיזה יום תהיה יום ההולדת בגיל 65 שנה וכדומה.

אורי מקלב: יש כאן בחור שעובד כאן בכנסת, מאותה קבוצה של אלווין, זאת אומרת אנשים מוגבלים בחינוך מיוחד, שמשתלבים בבתי הכנסת.

אורי מקלב: כשאני אומר לו את תאריך הלידה שלי, אז הוא אומר לי באיזה יום זה היה, באיזה יום יהיה יום ההולדת שלי בעוד שנה, חמש שנים, עשר שנים, בשניות.

אורי מקלב: יותר מהר ממחשב.

אורי מקלב: זה לא ייאמן.

אורי מקלב: אתה שואל אותו איזה תאריך היה בשנה הזו בחודש הזה, איזה יום זה היה, מיד הוא אומר לך.

שלומית אבינח: הוא גם מכפיל 4 ספרות ואומר לך את התוצאות.

אורי מקלב: כן, והבחור מוגבל ממש ועם כל זה בחלק הזה זו גאונות שאין כמוה.

אורי מקלב: אני הכרתי אותו כשעבדתי בעיריית ירושלים, בתיקיה.

אורי מקלב: יש שם עובד שזוכר את כל מספרי הזהות של כל עובדי עיריית ירושלים, שזה 7,000 עובדים, את כל הפנסיונרים.

אורי מקלב: יש לו גם איזו שיטה שהוא עושה את זה, הוא בחור גאון.

אורי מקלב: בשאר הדברים הוא מוגבל.

אורי מקלב: בחלק הזה זה פשוט גאונות.

אורי מקלב: הוא זוכר את כל מספרי הזהות של כל עובדי העירייה.

דוד אהרן סופר: אחד הרבנים אצלנו בשכונה זוכר את כל מספרי הטלפון של כל התושבים בעל פה.

יוסי אברהמי: תיכף אני אתייחס לנושא הפנייה שמאלה.

יוסי אברהמי: אני רוצה לומר ברמה העקרונית שאני בעד, אדרבא.

יוסי אברהמי: ברור שזה מאד מורכב ודיברו איתי מהצבא אתמול והם תיכף יגידו את דברם, אבל מבחינתי – כל מה שניתן מהמועצה לפתוח את זה, אנחנו נעשה את הכל.

יוסי אברהמי: יש בעיות סטטוטוריות, תיכף עופר יתייחס לזה.

יוסי אברהמי: ברמה הביטחונית אני רוצה להדגיש שמפקד המחוז שגם הנציג שלו פה נמצא בעוטף, שברמה העקרונית אין להם שום בעיה לפתיחה מבחינה ביטחונית.

יוסי אברהמי: יש פה את העניין הסטטוטורי של הכביש, עופר יתייחס לזה.

יוסי אברהמי: ברשותך אדוני, אני רוצה להעלות עוד נקודה אחת.

יוסי אברהמי: אנחנו נצטרך להיפגש פה לדעתי אוטוטו, יש פה בעיה מאד מורכבת.

יוסי אברהמי: בזמן הקרוב אמורות להיות עבודות בכביש 1, נושא מבשרת, כל האזור הזה של הרחבת הכביש.

יוסי אברהמי: עומדים לסגור שם שני מסלולים ולפתוח אחד, שבאופן טבעי כל התנועה תוסט לכיוון 443.

יוסי אברהמי: להערכתי זו קטסטרופה.

יוסי אברהמי: אני אמור להיפגש עם שר התחבורה בשבוע הבא, להעלות את הנושא.

יוסי אברהמי: חייבים להתייחס לזה, כי אם כרגע יש בעיות של המחסום בפקקים, זה יהיה קטסטרופה שאני לא יודע איך נצא מזה.

יוסי אברהמי: צריך לחשוב על זה עכשיו, לא ברגע שיתחילו לעבוד שם.

עופר הינדי: אני אעדכן אתכם.

יוסי אברהמי: אוקי.

יוסי אברהמי: אני רוצה בנקודה אחרונה להדגיש לאדוני, שמבחינת המועצה גן איילות זה סיפור שאני לפנים משורת הדין אכלסתי את השכונה הזאת.

יוסי אברהמי: צריך להדגיש את זה ולהיות ברור מאד לתושבים שם.

יוסי אברהמי: בכל עיר נורמאלית יש מצב שהשכונה נמסרת למועצה, לעירייה, גמרו תשתיות, גמרו מבני ציבור, גמרו את כל מה שצריך, מוסרים למועצה, היא אחראית.

יוסי אברהמי: זה לא המצב.

יוסי אברהמי: אני לפנים משורת הדין אכלסתי את השכונה בלי תשתיות, בלי תאורה נורמאלית, בלי קווי ביוב, בלי מבני ציבור, בלי מקווה, בלי שום דבר.

יוסי אברהמי: מה קורה היום?

יוסי אברהמי: אני נמצא במצב אבסורד.

יוסי אברהמי: אני אכלסתי את השכונה לפנים משורת הדין, באו אלי התושבים, חלק שיושבים כאן, אמרו לי – אדוני, אנחנו אמורים לשלם שכירות כל חודש, זה אלפי שקלים, תציל אותנו.

יוסי אברהמי: אנחנו או ברחוב או בזה.

יוסי אברהמי: ואני הוריתי למהנדס המועצה, אדוני תאכלס אותם.

יוסי אברהמי: אבל מה קורה?

יוסי אברהמי: זה חוזר אלי כבומרנג.

יוסי אברהמי: כל התלונות בעניין המקווה וגני ילדים ובתי ספר, שאני הייתי אמור לקבל – לא נמצאים בשכונה, ואני אמור לתת את השירותים, לא אני כביכול, זה משרד החינוך ומשרד השיכון.

יוסי אברהמי: לא כבישים מוכנים, לא כלום.

יוסי אברהמי: אני רוצה שיהיה מובן לתושבים שאני פשוט עשיתי להם טובה שאכלסתי את השכונה ולא ייתכן מצב שאני אקבל את כל הריקושטים היום שאני האחראי הבלעדי לכל הנושא הזה.

דוד אהרן סופר: כבר חלפו שלוש שנים.

יוסי אברהמי: אוקי.

דוד אהרן סופר: אז עוד כמה נחכה?

יוסי אברהמי: משרד השיכון הם הכתובת הבלעדית כרגע, שהם אמורים למסור אלי את השכונה ואז אני הכתובת היחידה, ברגע שאני אקבל את השכונה לידי.

יוסי אברהמי: זה לא המצב כרגע, אז זה צריך להיות מובן.

יוסי אברהמי: עם כל זה, אנחנו עושים מאמץ מאד גדול.

יוסי אברהמי: אני רוצה להגיד לאדוני שתקצבנו כרגע מיליון ומשהו שקלים עבור מקווה, שראיתי כצורך דחוף, בהול, לסיים בשכונה.

יוסי אברהמי: הצבתי קרוואנים ללא היתרים, אני אומר את זה, מול מהנדס המועצה שהיה לנו ויכוח משפטי מאד קשה עבור בתי כנסת וגני ילדים.

יוסי אברהמי: גם עשיתי את זה לפנים משורת הדין.

יוסי אברהמי: נתתי להם להציב ופחות או יותר לחיות בצורה נורמלית.

יוסי אברהמי: אבל צריך להבין שלא אני הכתובת הבלעדית לכל הבעיות בשכונה.

יוסי אברהמי: לגבי הפניה שמאלה, אני מבקש שאדוני יורה לעופר להציג או להציף את הבעיות שם ונתייחס לזה.

אורי מקלב: תודה רבה לך על כל הדיווח.

אורי מקלב: אחרי זה אני אתן לכם להוסיף וגם לתושבים.

אורי מקלב: אני באמת מזדהה איתך בחלק שנאמר כאן.

אורי מקלב: אני מכיר את הדבר הזה, שאם אתה רוצה ואתה באמת חושב שאנשים משלמים שכר דירה ואין להם איפה לגור והם נזרקים לרחוב ומקדמים את האכלוס, כשהיזמים לא עומדים בדרישות ולאחר מכן בעצם אתה הכתובת לעניין הזה, זה באמת נכון.

אורי מקלב: אבל מצד שני גם החיים שיש בתוך השכונה, חיי יום יום, חיי השעה, הם דברים חשובים.

אורי מקלב: דרך אגב, יש שם טוב לשכונה, אנשים מתעניינים, זה מקום שיש בו התעניינות לבוא ולגור שם ומקום בעל שם באמת מעולה.

דוד אהרן סופר: המחירים יעידו.

אורי מקלב: המחירים גם יעידו.

אורי מקלב: יש כאלה שזה כבר לא בהישג יד שלהם, אבל מצד שני גם היום חלק מהציבור מגיע, רוצה לראות מה קורה עם צרכי הציבור, אם יש בית ספר, אם יש מדרכות, אם יש חשמל, אם יש מספיק גני משחקים.

אורי מקלב: זה חלק היום שנותן חלק מתרבות הדיור וזה גם כן דבר חשוב מאד.

אורי מקלב: עופר, בבקשה, אנחנו באמת מעריכים את ה - - -

עופר הינדי: קודם כל אני מרגיש פה כבר במשפחה.

עופר הינדי: אני אומר לכם שאולי הבעיה היא בצבא, אני קיבלתי על הדיון הזה הודעה רק אתמול.

עופר הינדי: אבל יכול להיות שהבעיה היא בצבא, ואני לא בא פה בטענות לאף אחד.

אורי מקלב: זה כבר מופיע אפילו באינטרנט.

עופר הינדי: בסדר, יכול להיות שזה פנימי אצלנו בצבא.

עופר הינדי: קודם כל אני אומר לכם אני עובד - - -

אורי מקלב: הכל עובר לרות בר.

עופר הינדי: אני אבדוק את זה.

עופר הינדי: קודם כל אני עובד במהלך השנים כראש מנהלת קשת צבעים, כל כך הרבה עיריות, מועצות.

עופר הינדי: לא נתקלתי בתופעה כזאת, כל כך הרבה פעמים בדיונים, עם חבר הכנסת מקלב, למרות שהמועצה, אני אומר לכם, פשוט יישר כוח.

עופר הינדי: זאת אומרת אם אומרים נציגי ציבור, זו המילה לנציגי ציבור ולא משנה אם מסכימים או לא מסכימים, אבל אתם יכולים להיות גאים שאלה הנציגים שלכם פה.

עופר הינדי: זה ברמה הכללית.

עופר הינדי: ברמה של הפרקטיקה של הנושאים שהועלו פה.

עופר הינדי: ביחס לפתיחת המעבר, שעות נוספות, קודם כל יישר כוח לראש המועצה, אבל ידבר על זה, כי זו הסמכות המלאה של מג"ב עוטף משטרת מחוז ירושלים.

עופר הינדי: אני חושב שבעניין הזה אני לא נדרש להגיב לשעות.

עופר הינדי: אני יכול לומר פה שני דברים ביחס לשני הנושאים שעלו.

עופר הינדי: אחד בצורה שהיה במצע לדיון ואחד שעלה ושמעתי אותו.

עופר הינדי: לגבי הפתיחה של הכביש שמאלה, לכיוון תל אביב: אלף, אם אתם חושבים שיש צורך ולהערכתי יש צורך, זאת אומרת מן הראוי שתהיה גם פנייה שמאלה למנוע את העניין הזה.

עופר הינדי: אבל לא מתחילים בנו, מתחילים בהליכי תכנון.

עופר הינדי: מגישים תכניות, כל הדברים האלה ומניעים אותם.

עופר הינדי: ואז בוחנים את התכנית בהיבטים המשפטיים, הסטטוטוריים, הביטחוניים ואז בוחנים את התכניות.

עופר הינדי: תנועתיות, תחבורתיות וכל הסיפור, ואני עד היום לא ראיתי תכנית כזאת.

עופר הינדי: לא ראיתי תכנית כזאת.

עופר הינדי: מי שמקדם תכניות זה המועצה, זה משרד השיכון.

עופר הינדי: אני לא יודע אם המינהל מקדם תכניות כאלה.

עופר הינדי: אין לי מושג, זה לא תחום שאני עוסק בו, אני לא מתכנן כבישים.

עופר הינדי: אני מבין קצת בכבישים, אבל בעניין הזה מי שרוצה בעניין הזה.

עופר הינדי: ביחס למה שקיים היום והשימוש, אני אנסה להיות פה קצת יותר פתוח, כי אני מרגיש בבית, אך יחד עם זאת עדין.

עופר הינדי: כל מה שנעשה שם היום, כולל מי ששם את האספלט, פעל שלא בתום לב ובניגוד לחוק.

עופר הינדי: כשאתה מסיע את אשתך על הדרך הזאת, אתה נוסע בדרך שהיא אסורה לתנועה, בדרך ביטחונית, בתוך צו תפיסה ביטחוני, על אדמות פרטיות.

עופר הינדי: לכן גם אם יקרה לך חלילה משהו בקטע הזה, אתה תתבע רק את עצמך ולא אף גוף אחר.

דוד אהרן סופר: אין תמרור שאוסר שם.

עופר הינדי: אוקי, יכול להיות, הערת את תשומת ליבי ואני אדאג שיהיה שם באמת תמרור שאוסר את התנועה הזאת ואפילו נחסום אותה.

עופר הינדי: אני אומר את זה בעניין הזה, דרך הדברים הפשוטים, שתבין.

עופר הינדי: אי אפשר לקחת משהו שנבנה ולצורך משהו מישהו עשה שם משהו שדרך אגב בגינו הוצא גם צו הפסקת עבודה על ידי המינהל האזרחי, ולבנות עליו תזה.

עופר הינדי: אם יש בעיה תחבורתית, יש נהלים מסודרים לפתור בעיות תחבורתיות.

עופר הינדי: יש הליכי תכנון, מבצעים אותם בצורה סדורה וכל הדברים האלה.

עופר הינדי: לכן, זה לא שאנחנו נגד, אנחנו בעד הסדרה.

עופר הינדי: אני חושב שיש הגיון רציני בהסדרה תחבורתית.

עופר הינדי: יחד עם זאת, כל תכנית צריכה לעמוד במבחן המציאותי שלה.

עופר הינדי: לקחת דברים ולעשות אותם בניגוד לחוק, בוודאי שאני לא נותן יד לדברים בניגוד לחוק וכל מה שקרה שם הוא בניגוד לחוק.

עופר הינדי: יותר אני לא אוסיף.

יוסי אברהמי: עופר ברשותך, סליחה שאני קוטע אותך.

יוסי אברהמי: אני רוצה להבין ברמה העקרונית, נתחיל בהליך תכנון, נעשה כל מה שצריך, נפעיל את משרד השיכון שהם מאד בעד והעוטף בעד וכל העולם בעד.

יוסי אברהמי: מה עמדתכם אתם כרגע, ונתחיל בתהליך תכנוני או מה שצריך.

יוסי אברהמי: אני הבנתי שאתם מצד אחד, בל יעבור שאתם מתנגדים ובמצב של הכביש הקיים.

עופר הינדי: אנחנו בעד כל הסדרה תחבורתית שתעמוד במבחן המשפטי-סטטוטורי-ביטחוני.

עופר הינדי: ואני בגדול, בנושא הביטחוני, בהנחה שהתכנית תעמוד, לא חושב שהבעיה הביטחונית היא זאת שתשנה את התכנית.

עופר הינדי: לכן אני ממליץ לכם לקדם הליכי תכנון מסודרים.

עופר הינדי: לא לקחת מקום ולא לעשות דברים בניגוד לחוק, ועליהם לנסות ליצור משאב.

עופר הינדי: אם מישהו חושב, ואני כבר פותח סוגרים, שהכביש החדש יוכל להתבסס על התוואי הזה, להערכתי זה לא עומד בשום מבחן.

עופר הינדי: מה שנסלל שם לא עומד בשום מבחן.

עופר הינדי: מבחן תחבורתי, מבחן משפטי, מבחן סטטוטורי.

עופר הינדי: זה אדמות פרטיות.

עופר הינדי: זאת אומרת אם בג"ץ 443 עומד לנגד עיניכם, שאנחנו תפסנו אדמות להציב איזה שהוא אלמנט מרכיב ביטחוני על הכביש, ללכת ולהפוך אותו לכביש לתנועת ישראלים על אדמות פרטיות, להערכתי, ככה במבחן הראשוני, ואני לא משפטן, זה לא יעמוד בשום מבחן.

אורי מקלב: מי סלל את הכביש הזה, הצבא?

עופר הינדי: משרד השיכון, שלא בסמכות, בניגוד לחוק.

עופר הינדי: מישהו עשה פה עבירה, בוא נקרא לילד בשמו.

דוד אהרן סופר: גברת סוניה, שהייתה כאן בישיבות הקודמות אמרה שיש תב"ע על הכביש הזה.

עופר הינדי: אין שום תב"ע על הכביש הזה, אני לא מכיר תב"ע לכביש הזה וזה לא רלבנטי.

עופר הינדי: עזוב מה אמרה.

עופר הינדי: לכו תעשו שיעורי בית.

עופר הינדי: תקשיב.

עופר הינדי: חברה, אנחנו לא קבוצת תכנון פה, אני מציע למועצה לשבת עם - - -

אורי מקלב: איך אתה יכול לבדוק את המצב הסטטוטורי באמת?

עופר הינדי: את המצב הסטטוטורי אני אומר לך עכשיו: הכביש הזה נמצא בתוך צו תפיסה ביטחוני, על אדמות פרטיות פלסטיניות, נקודה.

דוד אהרן סופר: פרה פרה על מה הוא עומד?

עופר הינדי: חלקו הקטן אדמות פרטיות, חלק מהתב"ע של גבעת זאב.

עופר הינדי: אני מציע לכם, לפני שאתם באים לכנסת, שבו מקצועית.

עופר הינדי: לא לבוא לפה סיסמאות ולזרוק פה דברים.

עופר הינדי: סך הכל אנחנו מעריכים את חבר הכנסת מקלב, הוא צריך לקבל החלטות, הוא צריך שתהיה לו התמונה המלאה.

אורי מקלב: חשוב שאנחנו באמת נדע.

אורי מקלב: מאיזה סיבה משרד השיכון באמת סלל את זה?

עופר הינדי: לחץ.

עופר הינדי: מישהו לקח את האספלט ושם שם ובדק את הערנות של המשטרה.

עופר הינדי: ותראה, קודם כל אני שמח על התהליך שקרה פה בגן איילת, בגבעת זאב, אבל התחלנו מלפתוח את השער שעתיים בבוקר.

עופר הינדי: עלינו לצהריים.

עופר הינדי: עלינו לשתיים עשרה בלילה בין הזמנים.

עופר הינדי: המשכנו על תחנת האוטובוס.

עופר הינדי: בסדר גמור, זה לגיטימי, בסדר.

עופר הינדי: האויב של הטוב מאד הוא המצוין, אני בעד, כל עוד הוא מתנהל במדיניות החוק והסדר בצורה אחת.

עופר הינדי: אנחנו בעד, כי המטרה שלנו היא פשוט לעזור, אבל בהתאם לחוק ולסדר שצריך.

עופר הינדי: לא לקחת דברים.

אורי מקלב: פנייה שמאלה באמצע 443 עם רמזור ועם משהו מסודר, זה לא בא בחשבון?

דוד אהרן סופר: לבית חורון יש גשר, 200 תושבים.

עופר הינדי: עניינית נראה שרמזור פותר שם בעיה בפנייה שמאלה.

עופר הינדי: העניין הזה צריך לעמוד בקריטריונים של מהנדסי כבישים.

שלומית אבינח: אני לא מבינה, מי צריך לעשות?

עופר הינדי: צריך להיות יזם שמוביל תכנית, שמאשר אותה במינהל אזרחי, קמ"ט תחבורה, מישהו שיתקצב את התכנית הזאת ויבחן אותה.

דוד אהרן סופר: יעשו כביש ראשי בשביל רמזור?

עופר הינדי: לא יודע, אני לא יודע.

עופר הינדי: כביש 5 לאריאל, בעלייה - - -

דוד אהרן סופר: יעצרו את זה בשביל רמזור?

דוד אהרן סופר: זה לא נשמע הגיוני בכלל.

עופר הינדי: אבל בואו לא נעשה קבוצת תכנון.

עופר הינדי: ובואו תקראו למשרד התחבורה.

אורי מקלב: יש כמה רמזורים, למה זה פחות?

דוד אהרן סופר: מה הבעיה עם גשר?

דוד אהרן סופר: גשר זה הכי טוב לכולם.

אריה פאר: כל רמזור בדרך, זה רמזור שנועד למחלף עתידי.

אריה פאר: זאת אומרת הוא אפילו מתוכנן, רק מחכים למאסה התנועתית.

אריה פאר: אז בוא תחשוב על מחסום, על העומס במכבים לעומת מה שיש פה, אז אנחנו ניכנס לפרופורציה נ כונה.

אורי מקלב: במכבים מתוכנן מחלף?

אריה פאר: בוודאי.

אורי מקלב: וצומת מאד מסודר.

אריה פאר: יש שם מחלף שמחובר עם כביש 455, אבל הם בינתיים ניתקו את החמצן.

אורי מקלב: אבל יש עוד רמזורים בכביש.

אורי מקלב: הרמזור הראשון אחרי תחנת הדלק, יש שם רמזור.

עופר הינדי: זה לכיוון רעות-מכבים.

אריה פאר: שם אין מחלף.

אורי מקלב: בסדר, אבל עד המחלף יש פניה שמאלה, יש עוד כמה פניות.

קריאה: אני חושב שמי שמתבונן מיד בכביש רואה שמתוכנן מחלף.

אריה פאר: אני חוזר ואני אומר, רמזורים נמצאים במקומות שמועדים לביטול.

שלומית אבינח: אבל מי צריך לעשות את התכנית?

אורי מקלב: אני חושב שמשרד התחבורה צריך להיכנס לזה.

אריה פאר: מע"צ.

אורי מקלב: אבל מי מזמין את זה אצל מע"צ?

דוד אהרן סופר: כאן ההיגיון אומר שמאחר שיש גשר סמוך, לעשות עוד מחלף שני מטר ממנו זה לא לעניין.

יוסי אברהמי: אנחנו נעלה את זה מול השר.

דוד אהרן סופר: הכי פשוט זה לעשות בצד שמאל, פנייה שמאלה.

אורי מקלב: יש שתי אפשרויות, אומר עופר, אם אתם תסדרו את זה באופן סטטוטורי, קודם כל צריך לבדוק.

אורי מקלב: אי אפשר לפתוח משהו רשמי.

אורי מקלב: סטטוטורי זה לא נבנה, אין כביש שם, זה תפיסה, זה כביש שנסלל שלא כחוק, וזה אחד.

אורי מקלב: שניים, האם הכביש באמת עומד במבחני הבטיחות של כביש, תנאים של כביש.

אורי מקלב: גם כביש שנוסעים עליו, כביש שאתה פותח אותו בשביל נסיעה על שני מסלולים לכלי רכב ביטחוניים שנוסעים לאיזה צורך אחד, לצורך של כביש.

אורי מקלב: לכביש יש כמה פרמטרים שקוראים לזה כביש.

אורי מקלב: לפני זה הוא לא כביש, הוא שביל, גם אם הוא עם אספלט, ואת זה מתוך הדברים של עופר.

עופר הינדי: גם היום הסטנדרט שמי ששם את האספלט, זה לא עומד בשום סטנדרט תחבורתי-בטיחותי-מינימאלי.

עופר הינדי: ואני לא רוצה לומר מעבר לזה שזה לא חוקי.

עופר הינדי: זה שסלל נושא על ראשו, ידיעה אפשרית עתידית על ראשו אישית, זה שאישר, שאם רכב נוסע שם כמו הכבוד הרב ואשתו, ומתהפך, את מי הוא תובע, הוא יתבע את זה שסלל.

עופר הינדי: זה שסלל, המלצתי האישית, כדאי שיוריד את האספלט לפני שיתבעו אותו.

עופר הינדי: אבל אני סוגר אותו.

שלומית אבינח: צריך לשים שם שלט – כניסה אסורה.

שלומית אבינח: תעשו משהו, כי אנשים לא יודעים.

אורי מקלב: הם באו לפה כדי לפתוח, הם לא באו כדי לסגור.

עופר הינדי: אני אומר את זה, אני קיבלתי את ההערה.

עופר הינדי: אנחנו נסגור את הקטע הזה, כדי להציל את ראשו של זה שסלל.

אורי מקלב: אנחנו רוצים לתקן.

אורי מקלב: באנו לתקן, לבדוק.

עופר הינדי: ואם יש פה סביב השולחן מישהו שאישר את הסלילה ויש לו יד, כדאי שילך ויתחיל לחפור באספלט.

דוד אהרן סופר: זה שנתיים לפני שבאנו לשכונה בכלל, על מה אתם מדבר?

אלי בן חמו: אנחנו היינו בדיון אצל מנהל המחוז.

אלי בן חמו: מנהל המחוז בודק את הנושא של הכביש הזה.

אלי בן חמו: יש מודדים בשטח כרגע.

אלי בן חמו: המודדים, לפי דעתם הכביש נמצא בתוך התב"ע של הכביש הישן, של הכביש שנוסע כרגע.

אלי בן חמו: בודקים את זה כרגע בנושא של המדידות.

אורי מקלב: המחוז של משרד השיכון?

אלי בן חמו: כן, מנהל המחוז.

שלומית אבינח: אבל יש פה נציג של משרד השיכון.

יוסי אברהמי: רגע, דקה, צריך להבין אותו, זה חשוב מאד.

אלי בן חמו: וכל מה שנאמר פה כרגע בנושא של אסור ומותר וכל הדברים האלה, יש לי קצת - - -

אורי מקלב: עופר, יש כאן בדיקה.

אורי מקלב: בכל הפעילויות בעניין הזה הם טוענים שיש להם בדיקה של משרד השיכון, חכה שנשמע.

עופר הינדי: אין בעיה בנתונים שיש בידי, ויש בידי נתונים מדויקים, לא משנה מה הם אומרים.

עופר הינדי: יכול להיות שזה, ואם נצטרך נשב.

אלי בן חמו: זה תמיד ככה.

אלי בן חמו: לצבא תמיד יש להם את הניירות שלהם ולנו יש את הניירות שלנו.

עופר הינדי: כן, אבל בסוף אני ניזון מהמפות הקובעות.

אלי בן חמו: לא יודע.

עופר הינדי: אני ניזון מהמפות הקובעות.

אלי בן חמו: אני גם ראיתי מפות קובעות, והן שונות ממה שאתה אומר.

עופר הינדי: בסדר, ידידי, זה לא הדיון.

אלי בן חמו: למה לא?

עופר הינדי: אם זה מאושר והכל, אז אני אשמח והכל יהיה פנטסטי.

אלי בן חמו: אני לא אומר שזה מאושר, אני אומר שזה בבדיקה כרגע.

עופר הינדי: בסדר, אז תגיד את זה גם לזה שמודד ושם את האספלט, תגיד לו מה אמרתי ביחס לתביעות העתידיות על נסיעה בכביש.

עופר הינדי: זה ביחס לכביש הזה.

עופר הינדי: אני מציע באמת שיתקיימו הליכים כמו כל שכונה, גם בגן איילות, הליכים מסודרים של תכנון, לעניין הכביש הזה.

עופר הינדי: ועד שזה לא יתקדם בצורה מקצועית, אין לנו מה לשוב - - -

אלי בן חמו: זאת הדרך, זה מה שאנחנו עושים כרגע.

עופר הינדי: אוקי, אז אין פתרון ביניים.

עופר הינדי: לכן בעניין הזה אני מבקש גם להוריד את זה מסדר היום, כי זה לא רלבנטי.

יוסי אברהמי: כן, לא להעלות את זה כנושא לסדר היום, זה מאד רגיש גם מבחינה פלסטינאית.

יוסי אברהמי: אם אתה אומר שזה אדמות פרטיות, אז בכלל.

עופר הינדי: בדיוק, כדי שזה לא יעצור לנו דברים בעתיד.

עופר הינדי: בדיוק.

עופר הינדי: צדק ראש המועצה.

עופר הינדי: הדבר השני שאני רוצה לדבר, זה ביחס לתחנת אוטובוס.

עופר הינדי: עקרונית, נראה לכאורה שלא צריכה להיות בעיה להקים תחנת אוטובוס.

עופר הינדי: הבעיה שלנו באוטובוסים על כביש 443, כיום יש שתי תחנות בכביש 443.

עופר הינדי: למעשה תחנה אחת בשני צדי הכביש, צמוד לבית חורון.

עופר הינדי: הבעיה שלנו באוטובוסים האלה מתחלקת לשניים.

עופר הינדי: אחת לגבי הנוסעים שממתינים לאוטובוסים, מהסכנה שיעשו להם מעשו, עד סכנה וכולל איום חטיפה.

עופר הינדי: לטובת העניין שילדים, בני נוער, אנשים, יושבים בתחנות, זה איום אחד שאנחנו לוקחים אותו בחשבון ונערכים אליו.

עופר הינדי: הדבר השני שמשבש לנו את החיים במעברים, פלסטינאי בתחנות האלה יכול לעלות בבית חורון לאוטובוס.

עופר הינדי: דרך אגב, אין לנו סמכות למנוע ממנו את העלייה לאוטובוס.

עופר הינדי: אבל כתוצאה מכך אנחנו עושים בידוק במעברים.

עופר הינדי: הבידוק במעברים של האוטובוסים מן הסתם, גורר תשומות בידוק במעברים, שלא מאפשרות את השטף הזה.

עופר הינדי: ניסינו בזמנו, אז עוד במסגרת העבודה שעשיתי על כביש 443 וההיערכות המשפטית אליו, להוביל עבודה שהתחנות יהיו דווקא ביישוב בית חורון, שהאוטובוס ייכנס על הגשר ואז זה כביכול התנועה היא לא באיו"ש.

עופר הינדי: זאת אומרת בירושלים-מכבים, אתה לא צריך לבדוק את האוטובוסים בכלל.

עופר הינדי: ואז אתה בונה להם את הנתיב שלהם, אתה לא עוצר את התנועה בכלל, אין לך את מה לבדוק.

עופר הינדי: לא הצלחתי בעניין הזה.

עופר הינדי: כשאתה אומר תחנה נוספת, זה פוטנציאל נוסף של האיום מספר אחת והאיום השני.

עופר הינדי: אני לא אומר שזה בלתי אפשרי למצוא לזה פתרון - - -

דוד אהרן סופר: דיברנו שם על תחנת הורדה.

עופר הינדי: אז קודם אם כל אם זה הורדה אז זה אומר שזה הורדה והוא לא מעמיס, אבל ההורדה בדיון שאחרי דיון ההורדה יהיה דיון העלאה.

דוד אהרן סופר: אין העלאה שם מהגשר, כביש 443 אי אפשר לחצות אותו, אין גשר, אין כלום.

עופר הינדי: לא, אבל העלאה לירושלים, ירצו לעלות?

דוד אהרן סופר: הורדנו את זה.

דוד אהרן סופר: הוא יכול לעשות סיבוב.

דוד אהרן סופר: בכיכר עצמה, איפה שפרה-פרה, יעצור שם.

אורי מקלב: ....

אורי מקלב: בכניסה לירושלים והוא נוסע - - -

עופר הינדי: אני לא אומר, אני בכוונה דיברתי על בית חורון.

עופר הינדי: אני לא אומר שאין פתרון.

עופר הינדי: קודם כל ברמה הפרקטית, הרי כבוד הרב יודע.

עופר הינדי: דקה אחרי שאתה עושה ירידה יש גם בקשה של העלאה.

עופר הינדי: זה דקה אחרי, למדנו את זה בפגישות פה.

אורי מקלב: שיטת פרה-פרה.

עופר הינדי: כן, פרה-פרה, למדנו, זה הסיסמה שלנו פה.

עופר הינדי: עניינית נצטרך לשבת.

עופר הינדי: במסגרת העניין הזה של ההסדרה והבקשה ממשרד התחבורה, אם הוא יוכל להיכנס לשער בגן איילות ולעשות ממש פרסה, אבל יהיה תחת משגיח, לדעתי זה פותר את הבעיה.

עופר הינדי: אבל בשביל זה יש את הממונה על התחבורה הציבורית, משרד התחבורה.

אורי מקלב: כל נסיעה על הכביש גורמת לבעיה - - -

עופר הינדי: אם זה יהיה בתוך הכיכר סביב אחרי השער, לדעתי זה פותר את הבעיה.

עופר הינדי: אבל לך תשכנע את הקו הזה להיכנס.

עופר הינדי: זה כלכלי, זה לא דבר פשוט.

אורי מקלב: הנוסעים מאד מתמרמרים על כך שהם צריכים לסטות מהדרך, כל סטייה, אפילו שהיא חצי דקה.

עופר הינדי: זה אוטובוס שמגיע מלא, ממודיעין עילית לדוגמא, והוא אומר עכשיו אני נכנס להוריד, או שלפעמים אין בתחנה אף אחד, נכנסתי סתם.

אריה פאר: אז תעשו הורדה בלבד.

עופר הינדי: גם הבידוק של האוטובוס.

אלי בן חמו: לא צריך בידוק.

אלי בן חמו: אם זו הורדה בלבד לא צריך בידוק.

אורי מקלב: .... האוטובוס, צריך את ההיבט הביטחוני.

עופר הינדי: חיובי, חיובי.

אורי מקלב: אתה לא אומר שזה לא ניתן לפתרון, אתה אומר שצריך להתמודד עם הבעיות.

אורי מקלב: זה מה שאתה אומר וזה מקובל.

אורי מקלב: אתה גם אומר שאם זו תחנת הורדה, עוד יותר קל.

אורי מקלב: זאת אומרת זה פחות בעייתי.

עופר הינדי: נכון.

אורי מקלב: תסביר לי רק למה אין בעיה מירושלים לכיוון בית חורון, למה זה דבר שלא צריך.

אורי מקלב: אם באוטובוסים שנוסעים מירושלים לבית חורון לא צריך שום בידוק, מכיוון שזה קו - - -

עופר הינדי: אם לא היו את האוטובוסים, אתה, אם אתה מפגע פוטנציאלי, פלסטינאי לא יכול לעלות בכביש 443, אז היית כמה בתל אביב.

אורי מקלב: לא, הייתי בירושלים.

עופר הינדי: היית בירושלים יכולת לפגע שם.

עופר הינדי: מה, אתה עכשיו בוחר לפגע בתל אביב?

קריאה: יש תחנת ההעלאה בשני הכיוונים.

עופר הינדי: את זה אני יודע.

עופר הינדי: הוא אומר למה לא צריך בידוק.

אורי מקלב: אז הוא אמר שבזה יש לנו בעיות.

עופר הינדי: תשאיר לנו את שיקול הדעת מתי בודקים ולא בודקים.

עופר הינדי: גם את זה אנחנו מנהלים פה מדיניות של סיכונים.

עופר הינדי: אם אני אבדוק כל אוטובוס, כל בן אדם, אתה תעמוד שעתיים במחסום, והוועדה הבאה תהיה פה על העומסים במחסומים.

עופר הינדי: תנו לי את הקרדיט בעניין הזה לנהל את המדיניות של ניהול סיכונים.

אורי מקלב: אני רק רוצה להגיד, הוא אמר את זה שיש לו היום להתמודד עם הבעיה הזאת, שהיא קיימת.

אורי מקלב: אנחנו רצינו להכניס אותם לתוך בית חורון, אבל הוא אומר שיש בעיה.

אורי מקלב: הוא אומר שזה מוסיף לו עוד בעיה בעניין הזה, ולכן הוא אומר שהבעיה שקיימת היום בבית חורון, אתה מבקש להוסיף אותה בגן איילות.

אורי מקלב: לכן הוא העלה את הנושא הזה.

אורי מקלב: יש עוד משהו, עופר?

עופר הינדי: דבר אחרון זה לעדכן אתכם.

עופר הינדי: אלף, אנחנו ביזמתנו בפיקוד המרכז התקיימו דיונים במשרד התחבורה על השפעות העבודות בכביש מספר 1 על כביש 443.

עופר הינדי: בעלי עניין רבים יש בעניין.

עופר הינדי: אני חושב שהיה סיכום סך הכל לא רעש של מנכ"ל משרד התחבורה, בהקשר הזה.

עופר הינדי: תהיה העמסה.

עופר הינדי: אם בנובמבר מתחילים את הפרויקט, בנובמבר אמורות להתחיל העבודות, הולכים ב-443 גם לסדר את נתיב הזחילה של המשאיות ואת כל הדברים האלה, כי אנחנו צופים, עם סיכומים שמנכ"ל משרד התחבורה אמור להיפגש גם עם סגן מפקד מחוז ירושלים, בקשר להפעלת כל הנתיבים, השישה, במהלך כל השעות, כדי להקל על העניין.

עופר הינדי: יש סיכומים, צריך לעמוד בהם.

עופר הינדי: אם יממשו את כל הסיכומים, לא תהיה בעיה בכביש 443.

אורי מקלב: תודה רבה לך.

אורי מקלב: למעשה זו אמירה אופטימית.

שלומית אבינח: כל ששת הנתיבים?

עופר הינדי: יש סיכוי.

עופר הינדי: אל תכתבי שישה נתיבים.

עופר הינדי: יש סיכום עם מנכ"ל משרד התחבורה, אם הוא ימומש להערכתי לא תהיה בעיה.

אורי מקלב: כן, בבקשה, אתה רוצה להוסיף?

עמית ליפשיץ: כן, בהמשך לדבריו של עופר.

עמית ליפשיץ: זה תמיד מדהים איך בשמות יש סחף, אז גם השם לא נכון וגם התפקיד לא נכון.

עמית ליפשיץ: אני לא רוצה להתהדר בנוצות לא לי.

שלומית אבינח: זה מה שעדכנו אותנו.

עמית ליפשיץ: אין בעיה.

עמית ליפשיץ: אני עמית ליפשיץ, קצין טכנולוגיה של מג"ב, עוטף ירושלים.

אורי מקלב: אז מה לא נכון פה?

עמית ליפשיץ: לא שם המשפחה ולא התפקיד.

אורי מקלב: התפקיד שלך הוא תפקיד חדש, או שאתה כבר הרבה זמן בתפקיד?

עמית ליפשיץ: שמונה שנים, חדש.

עמית ליפשיץ: אלף אנחנו שמחים לעזור לתושבי השכונה.

עמית ליפשיץ: אני חושב שאנחנו מסייעים בשמירה על השכונה, אני לא יודע עד כמה אתה מודעים לזה, מבחינת הגדר.

עמית ליפשיץ: יש לנו שם הרבה מאד מלחמות באזור שלכם.

קריאה: שב"חים.

קריאה: עשרות שב"חים.

עמית ליפשיץ: שב"חים, היה לנו מטען על הגדר במקום ממש קרוב לשכונה.

עמית ליפשיץ: אנחנו באמת מכל כיוון אפשרי שמחים לעזור לשכונה, שמחים לשמור על השכונה ואנחנו מברכים על זה ש - - -

קריאה: בשבת היה מטען.

עמית ליפשיץ: בשבת היה מטען.

עמית ליפשיץ: ... חדשה, באזור שנקרא השיח', שכחתי את השם, יש שם איזה שהוא קבר שיח', ממש מול שכונת גן איילות.

עמית ליפשיץ: אם שמעתם את הפיצוץ זה לא בכדי, כי זה ממש קרוב, בקו אווירי זה כמה מאות מטרים.

אורי מקלב: דרום מערב.

עמית ליפשיץ: בדיוק.

עמית ליפשיץ: אז אלף אנחנו מברכים על זה שאפשר לשכונה.

עמית ליפשיץ: זה האינטרס שלנו, כי בסופו של דבר אנחנו רואים אתכם האזרחים כלקוחות שלנו.

עמית ליפשיץ: אז בכל דרך אפשרית שאפשר לעזור, זאת הגישה העקרונית.

עמית ליפשיץ: מבחינת שעות, אם אפשר להרחיב את הסעות, אם אפשר לסייע וראש המועצה הולך לקראתכם, מבחינתנו אין שום בעיה.

עמית ליפשיץ: אבל ויש כאן אבל, אנחנו רוצים להזכיר לוועדה בעצם, שלהסכם הזה היו שני צדדים.

עמית ליפשיץ: מצד אחד עומד הצד שבא ומסייע לתושבים וכתוצאה מזה גם מסייע למחסום בהקלה על שאר האזרחים שעוברים שם במחסום.

עמית ליפשיץ: הצד השני הוא הצד הביטחוני.

עמית ליפשיץ: אנחנו פה בשביל לשמור על הביטחון שלכם, של כל תושבי ירושלים, והצד הזה של ההסכם ואני אומר את זה בשיא העדינות, אני לא רוצה כאן יותר מדי להרחיב, לא נשמר.

עמית ליפשיץ: אנחנו בודקים את זה, אנחנו עושים את הביקורות שלנו, בין אם גלויות, בין אם סמויות.

עמית ליפשיץ: הצד הזה לא נשמר.

עמית ליפשיץ: לא רוצה כרגע יותר מדי להרחיב.

עמית ליפשיץ: מה שאני מבקש מהוועדה, למצוא ולבדוק מה היא הדרך שבה אנחנו כן שומרים על הפן הביטחוני.

עמית ליפשיץ: יש סיכום שמי שנכנס לכאן, תושבי גבעת זאב, תושבי השכונה וכלל גבעת זאב, וזה בסדר.

עמית ליפשיץ: איך שומרים על הפן הזה?

עמית ליפשיץ: זאת אומרת שרק התושבים ייכנסו ובאמת שזה ייבדק.

שלומית אבינח: מה, שמאפשרים לשב"חים להיכנס, לזה אתה מתכוון?

עמית ליפשיץ: יש פה שני דברים.

שלומית אבינח: יש פה פרוטוקול, הפרוטוקול זה גם היסטוריה, אז תפרט.

עמית ליפשיץ: אני מגיע לזה.

שלומית אבינח: מה שאתה יכול לומר, תאמר לפרוטוקול.

מרדכי אדרי: סליחה, הגדר שם זה חצי מטר גובה.

מרדכי אדרי: אני מול הבית שלי כל לילה רואה אותם ורב איתם, עשרות שב"חים ישנים במקום, יורדים כל יום בחמש בבוקר.

עמית ליפשיץ: תן לי בבקשה לסיים את דברי.

שלומית אבינח: הוא באמצע זכות דיבור.

אורי מקלב: אם יש לך מה להגיד, תירשם.

אורי מקלב: אל תעיר הערות ביניים.

אורי מקלב: אני מבין שיש לך מה להגיד, תרשום ואחרי זה תגיד את הדברים האלה.

אורי מקלב: אנחנו חייבים לנהל ועדה מסודרת, גם אם זו אווירה כזאת.

עמית ליפשיץ: הבקשה שלנו מהמועצה, ואני יודע שהמפקד שלי דיבר עם ראש המועצה והם ביניהם מסוכמים, וגם חשוב שזה ייאמר כאן.

עמית ליפשיץ: הבקשה שלנו מהמועצה היא לממש את אחריותה לוודא שההסכם הזה אכן מתקיים.

עמית ליפשיץ: כשאני מדבר בהמשך לשאלתך, אני אומר שני דברים.

עמית ליפשיץ: פעם אחת על זה שלא באמת מתבצע תמיד בידוק.

עמית ליפשיץ: לפעמים כן, ואנחנו ראינו גם שכן, בחלק מהביקורות עשינו ביקורות אקראיות וכן מתבצע בידוק, ולפעמים לא.

עמית ליפשיץ: ופעם שנייה, שמוכנסים גורמים לא מורשים, גם בזמן הבידוק, אם זה בעצימת עין, אם מעבר לזה, ואני לא יכו להרחיב.

עמית ליפשיץ: ופה באמת חשוב מאד שהצד הזה של ההסכם יישמר.

עמית ליפשיץ: כי מבחינתנו, אם אחרי שעשינו את כל העבודה והמועצה ניסתה לממש את אחריותה ולא הצליחו, מבחינתנו ההסכם הזה בטל.

עמית ליפשיץ: מבחינתנו, ברגע שלא שומרים על הפן הזה של ההסכם, ההסכם הזה לא יכול להתממש.

אורי מקלב: ואתם בקשר עם המעוצה בעניין הזה?

עמית ליפשיץ: כן.

עמית ליפשיץ: כי אם אנחנו שומרים על כל גבולות ירושלים במסגרת המגבלות, גדר נמוכה, גדר גבוה, כן אלקטרונית, לא אלקטרונית, עושים את המקסימום ובסופו של דבר יש לנו חוליה חלשה בשרשרת, אז החוליה החלשה בשרשרת - - -

אורי מקלב: אנחנו רושמים לעצמנו את הדבר הזה, ואני מניח שהמועצה גם.

יוסי אברהמי: אני חושב שאנחנו בדו-שיח, אני בכל אופן, עם מפקד העוטף.

עמית ליפשיץ: בהחלט, בהחלט, ציינתי את זה.

יוסי אברהמי: אני חושב שלא צריך להרחיב בנושא בעניין הזה, העניין מטופל.

יוסי אברהמי: יש עניין של פרוצדורה מבחינת השמירה.

יוסי אברהמי: נטפל בזה.

יוסי אברהמי: לא צריך להרחיב.

עמית ליפשיץ: מעבר לזה, אין לנו כל התנגדות.

עמית ליפשיץ: מעבר לזה הכל בסדר.

אורי מקלב: טוב שזה נאמר.

אורי מקלב: מה שקשור לתושבים, אני מניח שאתם יודעים.

אורי מקלב: מה שקשור למועצה, המועצה תעדכן את התושבים בצורה מסודרת, אבל תדעו שברקע יש את הדבר הזה.

אורי מקלב: תודה.

אורי מקלב: משרד השיכון, בנימין וייל, מנהל מחלקת פרוגרמות.

בנימין וייל: כן, במחוז ירושלים.

בנימין וייל: אנחנו מובילים יחד עם המועצה, למען התושבים, את הפיתוח של השכונות המערביות של גבעת זאב ואנחנו גאים בזה, למרות שיש לנו הרבה מגבלות.

בנימין וייל: ולכן, מכיוון שזה הולך בעצלתיים, יש הרבה עיכובים בדרך.

בנימין וייל: ולכן אנחנו בהחלט תומכים בהצעה לפתיחה של הפניה שמאלה.

בנימין וייל: אנחנו עם המועצה, אנחנו עם התושבים בנושא הזה.

בנימין וייל: אנחנו יזמנו בדיקה מקצועית ראשונית.

בנימין וייל: מקצועית ראשונה.

בנימין וייל: דהיינו, אנחנו לא ניכנס לתכנון מפורט, כל זמן שאנחנו לא מקבלים פידבקים מהמינהל האזרחי ומהגורמים המוסמכים, באיזה מידה ניתן לתכנן מקצועית את החיבור הזה.

בנימין וייל: אבל לצערנו, אחרי שהתחלנו את הבדיקה הראשונית ואכן - - -

שלומית אבינח: מתי היא התחילה?

בנימין וייל: היא התחילה מזמן.

בנימין וייל: קודם כל אנחנו מול מע"צ וקמ"ט תחבורה, בוחנים את כל האפשרויות.

בנימין וייל: הרי אם וכאשר השכונות יתרחבו בעתיד, לסדרי גודל של אלפי יחידות דיור, ברור שהפניה הזו היא פתרון זמני לחלוטין.

בנימין וייל: שם נצטרך להגיע אולי לא רק לרמזור, אלא למחלוף.

בנימין וייל: אנחנו בוחנים לטווח ארוך את כל האפשרויות.

בנימין וייל: הפתרון של הפניה שמאלה הוא פתרון זמני, טכני בלבד.

בנימין וייל: ונכון נאמר, שהמודד שלנו בחן את המצב הסטטוטורי, את המצב המאושר של הכביש עם הצו דיקור, וההצעה שלנו לאפשר פניה שמאלה, לתוך קו הדיקור של הכביש המאושר, וכך לאפשר את החיבור.

בנימין וייל: 443 היא תכנית מאושרת.

אורי מקלב: אתם רוצים לבדוק את השמאלה על התכנית המאושרת.

בנימין וייל: על התוואי המאושר של הכביש שלא נוצל.

בנימין וייל: אנחנו בבדיקה - - -

אורי מקלב: אם תידרש סלילה אחרת, אם תסללו.

בנימין וייל: אני לא מדבר על מה שנמצא היום.

בנימין וייל: אני מדבר על תכנון מכאן ואילך.

אורי מקלב: אני מדבר עכשיו על פתרון.

עופר הינדי: הוא מדבר על משהו עתידי.

בנימין וייל: כן, כן, תכנון מקצועי של פניה בקטע של נדמה לי מהפניה שמאלה, עד לחיבור לגשר של בית חורון.

בנימין וייל: אבל אנחנו חייבים עם פרטנר, ועד כמה שאני הבנתי, אני לא מהנדס תחבורה ולכן אני לא מ בין את המהלך הזה, אבל הבנתי שהיו עיכובים מאד ארוכים במינהל האזרחי במתן תשובות, ולכן נעצרנו.

בנימין וייל: זו הסיבה שאנחנו לא יכולנו להתקדם, לא מעבר לזה.

בנימין וייל: אנחנו מוכנים מהיום למחר לקדם, יחד עם המועצה ועם כל מי שדרוש, מבחינה סטטוטורית ומבחינה ביטחונית, ואנחנו עובדים עם עופר באופן שוטף, להוביל את כל המהלך מבחינה מקצועית, של פתיחת הכביש.

בנימין וייל: עד כאן.

אורי מקלב: אם היינו יודעים את דבריך היינו מזמינים את המינהל האזרחי, אבל מכיוון שלא ידענו את זה, אנחנו נפנה למינהל האזרחי בעניין הזה, כדי להאיץ - - -

יוסי אברהמי: כן, כי הם הכתובת המרכזית כרגע בעניין הזה.

אורי מקלב: ואם יהיה צורך גם נעשה ישיבה איתם, או איזו פגישה איתם, כדי שהם יאיצו.

אורי מקלב: אם אתה אומר, זו גם בשורה לתושבים בסך הכל, שאתם לא רק מתכננים אלא גם תאיצו את התהליכים, במידה ויהיו לכם גם פרטנרים לעניין הזה.

אורי מקלב: אמרת שמבחינת המועצה אין בעיה עם כוחות הביטחון.

שלומית אבינח: צריך תשובות מקצועיות.

אורי מקלב: תשובות.

אורי מקלב: זה תשובות.

אורי מקלב: אנחנו נמצא את הדרך איך להאיץ את הטיפול בתשובות שלהם, כדי שזה יהיה על סדר היום באמת, וכפי שאמרת, זה לא רק השירות לתושבים של היום, זה בסך הכל עתידי להתפתחות, אם אנחנו רוצים התפתחות של האזור הזה.

אורי מקלב: משרד התחבורה, אמרנו שלא.

אורי מקלב: מטעם המועצה, בבקשה.

אריה פאר: אני הייתי נוכח באותה ישיבה אצל מנהל המחוז במשרד השיכון.

אריה פאר: אני מהנדס המעוצה.

אורי מקלב: אתה גם כן אורח קבוע.

אריה פאר: נעשתה עבודה גדולה באמת, עם המודד, עם מהנדס התחבורה של חברת דאל, שהיא החברה שמתכננת את כל השינויים והמעברים בכביש 443.

אריה פאר: יש עוד נקודה אחת שצריכה שם בדיקה לעומק, והיא יותר קשה.

אריה פאר: אני רוצה לומר שהאדריכל דניאל חלימי משתף פעולה, היה פעם אחת בשטח ואמור להגיע פעם נוספת.

אריה פאר: מבחינת דניאל חלימי, למי שלא יודע, הוא סגן ראש לשכת התכנון ביו"ש, ואני מאמין שאחרי הפגישה הזאת נדע מה שנדע מבחינת סקר היתכנות הסטטוטורי, לאן פנינו.

אריה פאר: אז הישיבה הזאת הקדימה את הישיבה הבאה בשבועיים.

אורי מקלב: אוקי, בסדר גמור.

אורי מקלב: עוד מישהו רוצה, לפני התושבים?

מרדכי אדרי: רציתי רק לשאול ולהגיד משהו לגבי הביטחון.

מרדכי אדרי: יש לנו תופעה של שב"חים בשכונה.

מרדכי אדרי: יש שם גדר של ממש חצי מטר, והם עושים קפיצה מעל ונכנסים כל יום ראשון ליד הגדרות.

מרדכי אדרי: מהשומר עד לצד ימין הכל פרוץ שם, כל הגדר פרוצה, גדר התיל.

מרדכי אדרי: נכנסים לשם ביום ראשון בין 10 ל-20 שב"חים שישנים כל השבוע, אתם יודעים מזה.

מרדכי אדרי: הם ישנים כל השבוע בשכונה וכל הלילה, ולפעמים מגיע מג"ב ולא מוצאים אותם, בגלל שהם מתחבאים בתוך הפינות.

מרדכי אדרי: אנשים רואים אותם מהבתים ישנם שם, יש להם שמיכות, לא יודע עוד מה יש להם שם.

מרדכי אדרי: הם ישנים קבוע בתוך האתרים.

מרדכי אדרי: כל שבוע נכנסים משם 20-30 איש.

מרדכי אדרי: הוא דיבר על ביטחון, שכל כך מקפידים בביטחון.

מרדכי אדרי: אבל רק דבר אחד, שאנחנו נמצאים בשכונה שיש בה 300 עובדים ערבים.

מרדכי אדרי: טרקטורים מסתובבים שם, משאיות, אין אף שמירה באמצע היום.

מרדכי אדרי: בן אדם יכול להיתפס בשיגעון, יש שם עשרות ילדים שמסתובבים ברחוב.

קריאה: זה לא הכתובת.

מרדכי אדרי: מה זה לא הכתובת?

מרדכי אדרי: אני אומר, מבחינת ביטחון שלהסתובב שם, ראש המועצה.

מרדכי אדרי: מי אחראי על הביטחון?

מרדכי אדרי: יש שם 300-400 ערבים שנמצאים מדי יום ואין שומר אחד.

עופר הינדי: ישכחו בסוף למה באנו.

מרדכי אדרי: זה באופן כללי, זה חשוב מאד.

מרדכי אדרי: שאם תהיה חס וחלילה תקרית, זה יותר חשוב מכל הפתחים ומכל המעברים.

עופר הינדי: ...

עופר הינדי: לא צריך להתעסק בפתחים.

מרדכי אדרי: ביטחון זה חשוב מהכל.

מרדכי אדרי: ראש המועצה יודע שביטחון חשוב מהכל.

יוסי אברהמי: בוודאי.

אורי מקלב: אתה צודק, אבל זה לא הנושא שלנו כעת.

אורי מקלב: מרדכי, העלית את זה, אנשים שמעו, אולי בסבב תהיה להם אפשרות לענות גם על זה.

אורי מקלב: גלינצקי, בבקשה.

בצלאל גלינסקי: רציתי לדבר על שני דברים, אני אשתדל לא להרחיב.

בצלאל גלינסקי: אלף, בגבעון הישנה, כשעדיין היה מעבר פלסטיני בעצם, המחסום היה ברמות, שיש לגבעון מחסום גבוה ללא שמירה, שנפתח על ידי טלפון מהתושבים.

בצלאל גלינסקי: זאת אומרת זה מחסום גבוה עם תיל מעליו, אין אפשרות לעבור מעליו, רק לתושבים יש את המספר.

בצלאל גלינסקי: אני חושב שזה יכול להיות פתרון משמעותי, הן תקציבי, שאתה לא תצטרך להעמיד שומר 24 שעות.

בצלאל גלינסקי: כל תושב שמגיע בעצם מקיש את המספר, יש את זה בהמון יישובים בארץ.

בצלאל גלינסקי: איזו שהיא גדר צהובה, גבוהה, עם תיל מעליה, רק לתושבים יש אפשרות כניסה.

עופר הינדי: מה התפקיד שלך?

קריאה: גלינצקי, אתה לא הקשבת לדיון.

בצלאל גלינסקי: זו הצעה בלבד.

אלי בן חמו: הרעיונות קיימים.

בצלאל גלינסקי: בוא תתגייס לקבע.

קריאה: הוא לא היה בצבא, אנחנו היינו בצבא.

קריאה: הוא לא היה בצבא הילד.

בצלאל גלינסקי: דבר נוסף שאני חושב שזה דבר שקשור לוועדה, כי הזכרתי את זה גם בוועדה הקודמת, זה לגבי החרישות שעשו בכביש החדש במחסום, עשו שם שישה נתיבים עם 4 חרישות מאד גבוהות.

בצלאל גלינסקי: בכמה וכמה מחסומים שהייתי - - -

אורי מקלב: אתה מתכוון במחסום עופר?

בצלאל גלינסקי: במחסום עופר.

בצלאל גלינסקי: בישיבה הקודמת שלנו ישבנו על כביש 443, והזכרתי את זה.

בצלאל גלינסקי: עופר לא נתן לי את הנתונים של מה העובי באמת שצריך ומה גודל החרישות שהוא אמר, רק הוא אמר שאם הזכרתי אז אולי הוא יחריש יותר את החרישות במחסום מכבים.

בצלאל גלינסקי: אבל למעשה אם עכשיו את כל כביש 1 עולים להעלות על כביש 443, אז אני חושב שזה דבר שצריך לתת עליו את הדעת, אם להנמיך אותם, זה פשוט סבל לכל הנוסעים בכביש.

עופר הינדי: תפתח סוכנות לצמיגים.

בצלאל גלינסקי: זהו, אני חושב.

בצלאל גלינסקי: הייתי שם כשחרשו שטח ממש ליד.

עמית ליפשיץ: אני יכול להגיד לך שהשקם והערב יש לנו דיונים אצל עופר, ויכוחים בינו לביני שאני דורש ממנו להעמיק את החרישות ולהוסיף במפרים, כי זו סכנת נפשות.

עמית ליפשיץ: יש לנו חיילים שגמרו בבית חולים וסיימו את השירות - - -

עופר הינדי: תקשיב, החריצים האלה נכתבו בדם.

עופר הינדי: בדם.

עמית ליפשיץ: בדם.

בצלאל גלינסקי: אבל זה המקום היחידי בארץ, מה שאני ראיתי - - -

עופר הינדי: זה חלק מההיערכות הביטחונית במעבר.

עמית ליפשיץ: אני רב איתו.

עופר הינדי: עזוב, הדיון הוא לא על החריצים.

עופר הינדי: תצא דרך גבעת זאב, אל תצא דרך שם.

יצחק טומבק: יש לי שאלה לראש המועצה.

עופר הינדי: זה פניות הציבור של ראש המועצה פה.

יצחק טומבק: בקשר למה שהוא אמר מקודם.

יצחק טומבק: הוא אמר שכל האכלוס של השכונה שלנו זה לפנים משורת הדין, עם כל מה שהוא אמר.

יצחק טומבק: יש לי שאלה כזאת, כל התושבים משלמים ארנונה כדת וכדין, לא לפנים משורת הדין, אלא במידת הדין.

יצחק טומבק: אם אחד לא משלם, יש לו עיקול על הבנק.

יוסי אברהמי: כן, נכון.

יצחק טומבק: למה שזה לא יהיה הדדי?

יצחק טומבק: אם גובים מאיתנו ארנונה, אז שגם המועצה תיתן.

יוסי אברהמי: מה ההדדיות, של מה?

יוסי אברהמי: מה אתם רוצים שמה?

דוד אהרן סופר: כבישים.

קריאה: פסי האטה, ניקיון, דברים נורמאליים.

מרדכי אדרי: מר יוסי אברהמי, פחי אשפה מסריחים מול הבית שלי, כ-25 שנה - - -

עופר הינדי: נראה לי שאני צריך לצאת מפה, זה נראה לי פנימי, ישיבת מועצה.

מרדכי אדרי: לך למעלה יש פחים צהובים.

אורי מקלב: אדרי, אני קורא אותך לסדר, אתה יותר לא פותח את הפה ולא מדבר ללא רשות.

שלומית אבינח: סליחה, מה זה?

שלומית אבינח: תכבדו את עצמכם.

אורי מקלב: לא, זה לא יכול להיות.

אורי מקלב: אתה יודע שיש כאן סדר בכנסת, אתה מבייש את הוועדה ומבייש אותנו כיושבים בישיבה אחת עם קריאות הביניים האלה.

אורי מקלב: זה לא נהוג פה, ממש לא נהוג פה.

אורי מקלב: זה לא ישיבה של ועד השכונה פה שאתם יושבים, גם אם זה לא עם ראש המועצה.

יוסי אברהמי: אני ברשותכם - - -

יצחק טומבק: מתלוננים על כביש בעייתי - - -

אורי מקלב: סליחה מר טומבק, לא, זה גם לא הנושא.

אורי מקלב: אני לא יכול לסטות מן הנושא.

אורי מקלב: אמר ראש המועצה את מה שהוא אמר בנושא הזה כראש מועצה כשהוא דיבר ברשות הדיבור.

אורי מקלב: זה גם לא היה במסגרת הדיון ממש.

אורי מקלב: הוא דיבר על המכלול.

אורי מקלב: כשראש המועצה מגיע לפה הוא נותן מכלול, הוא לא רק מונה נקודות, הוא נותן מכלול על מה שקורה.

אורי מקלב: בלי שהוא עונה אפילו, אני אומר לך – אין קשר בין הנושא של הארנונה לדברים האלה.

אורי מקלב: הוא אמר הפוך, הוא אמר שהוא רוצה לתת את השירות המרבי.

אורי מקלב: כדי לתת את השירות המרבי, הוא היה צריך לקבל דבר מושלם והוא היה צריך לתחזק אותו.

אורי מקלב: זה ידוע.

אורי מקלב: אני קצת מכיר את ראש המועצה ואני מכיר את ההתחבטויות האלה.

אורי מקלב: עד היום יש לי נקיפות מצפון במקומות שאני הייתי בהם בירושלים, ואני זירזתי ואני ביקשתי לאפשר לעירייה או למחלקה לאשר.

אורי מקלב: נניח מחלקת דרכים, על שכונה מסוימת שלא רחוקה מהבית שלי, שמכיוון שהיו צריכים להיכנס ערב פסח, ומי שעיכב את זה זה היה מנהל מחלקת הדרכים, הוא אמר שהכביש לא נעשה טוב.

אורי מקלב: והקבלן אמר תשמעו, העירייה מעכבת.

אורי מקלב: מה הוא שלח, בחכמה שלו או אפילו קצת שלא ביושר, הוא שלח את התושבים אלי ללחוץ, ואני לחצתי ושיחררו להם את זה.

אורי מקלב: מה קרה, שלא עברו כמה שנים, הם באו אלי שהכביש שקע, הם סובלים מזה היום, מכיוון שבזמנו העירייה שחררה את טופס 4 לקבלן, ונתנה לו אישור אכלוס.

אורי מקלב: על זה ראש המועצה דיבר.

אורי מקלב: הוא לא דיבר על הנושא שהפוך, ארנונה היו צריכים לשלם יותר, בשביל להקדים לכם את האכלוס, והיום הוא צריך להשקיע יותר בדבר שהוא לא קיבל.

אורי מקלב: זה ההסבר שאנחנו לא רוצים שהוא ייכנס לזה, אבל זה לא הנושא של הדיון.

אורי מקלב: הדברים האלה מה שנקרא – אוי לי מיוצרי, אוי לי מיצרי.

אורי מקלב: זה חלק מהבעיות.

אורי מקלב: הוא בא לקראת התושבים, הוא אומר אני רוצה לעזור, אני הבנתי את חיסרון הכסף שיש לכם, את הבעייתיות שיש לכם, אנשים שמכרו דירות ואין להם מקום, ושנת הלימודים נפתחת, כל מיני בעיות שיש לתושבים שרוצים להתאכלס.

אורי מקלב: באתי לקראת, אבל היום לא נעשה שום דבר.

אורי מקלב: הוא אפילו אמר את זה, בלי שהוא אמר את זה.

אורי מקלב: לחץ מהתושבים על היזמים על דברים שהיזמים היו צריכים לעשות, אם זה דברים של היזמים.

אורי מקלב: אולי אפילו פניה שלכם למשרדים.

אורי מקלב: הוא לא יכול להגיד את זה.

אורי מקלב: הוא ראש מועצה.

אורי מקלב: אבל אם נניח משרד השיכון או משרד החינוך מעכב בנייה של משהו, אז התושבים גם יכולים לעזור.

אורי מקלב: הוא לא יכול לבקש מהתושבים, אבל יש כאן עניין של שיתוף פעולה.

יוסי אברהמי: אז אני אחסוך לכם הרבה בכל הנושא הזה.

יוסי אברהמי: הנושא הוא דוגמא קלאסית של ריבוד הכביש.

יוסי אברהמי: אני עיכבתי מול משרד השיכון, בנימין יודע כרגע, כי אני טענתי שברגע שבונים בתוך השכונה ומשאיות ובלגן, אז עוד שנתיים אני אצטרך לרבד את הכביש.

יוסי אברהמי: אמרתי בואו נעכב את זה.

יוסי אברהמי: התושבים לוחצים, אני אישרתי למשרד השיכון, אוקי צאו לדרך.

יוסי אברהמי: אבל יש פה אבסורד ויש פה מורכבות שאתם לא מודעים לזה.

יוסי אברהמי: אני צריך להתייחס, האחריות היא עלי.

יוסי אברהמי: אבל אם אתם רוצים את הריבוד של הכביש, אין בעיה.

יוסי אברהמי: אני נתתי את האוקי למשרד השיכון, יצאו לדרך, ירבדו את זה.

יוסי אברהמי: השם גדול, יהיה עוד כמה שנים כשתחזרו אלי, תגידו לי המשאיות הרסו לנו את הכבישים וזה.

יוסי אברהמי: אז זו דוגמא שאני כן מטפל בלי שאתם גם מודעים לעניין הזה.

מאיר סגל: יש עוד משפט אחד.

אורי מקלב: אני לא יכול להרחיב בעניין הזה, אם אתה רוצה להגיד רק משפט בנושא של המחסומים.

אורי מקלב: אני לא יכול להרחיב את כל הבעיות שיש בין גבעת איילות למועצה.

מאיר סגל: יש לי פה 100 חתימות של תושבי גן איילות, אני יכול להציג את המסמכים, ששמתי את המודעות האלה ביום שישי.

מאיר סגל: לא דיברתי עם אף אחד מהציבור, לא היה לי זמן לדבר איתם.

מאיר סגל: למעשה הציבור מעונין, כל הציבור בכללותו, של גן איילות, רוצים שייפתח הכביש, וגם כן כל התושבים מעוניינים שהכביש ייפתח לכיוון תל אביב.

אורי מקלב: אוקי.

עופר הינדי: וואלה, הפתעת אותנו.

אורי מקלב: תגובה במשפט אחד, הדובר האחרון.

אייל בק: כמה דברים קצרים.

אייל בק: דבר ראשון, התפיסה של השער צריכה להיות תפיסה כוללת.

אייל בק: יש לנו שם כמה מרכיבי ביטחון שעדיין לא הושלמו וצריכים להיות מושלמים, בין אם על ידי משרד השיכון, ואני רק מזכיר לכם שהמים שאתם שותים מגיעים ישירות ממקורות.

אייל בק: זאת אומרת אין לי שליטה על המים, חלילה אם יש משהו לא בסדר, זו בעיה.

אייל בק: אנחנו עדיין לא קיבלנו את המאגר, בגלל שאין לנו גישה למקום.

אייל בק: המיקום של הגדרות בכל עניין הקומפלקס של השער, הוא לא נכון מבחינתנו.

אייל בק: אנחנו צריכים להביא אותו לשער הקונזולי הגדול והסגור.

אייל בק: בעניין של ביתן השומר - בכלל, התפיסה שלנו היא שעניין ביתן השמירה זו נקודה שהיא נקודה חיה לאורך הכביש.

אייל בק: זאת אומרת, אני שם מבחינתי, תושב שנתקע, השומר צריך לטפל בזה וחלילה סיוע רפואי ועוד כמה דברים.

אייל בק: זה נקודה שהיא חשובה וצריך להעלות גם אותה.

יוסי אברהמי: למה משרד השיכון לא מזרז את זה, אני לא מבין.

יוסי אברהמי: בנימין, למה לא מסיימים?

יוסי אברהמי: אתה לא הכתובת בעצם.

יוסי אברהמי: זה משה רכבי, אבל אוקי.

אורי מקלב: אנחנו גם נפנה בעניין הזה.

אייל בק: אני אומר עוד פעם, לטעמי האבטחה בשער הזה לא צריכה להיות מושתת רק על הרשות, היא צריכה להיות באחריות מג"ב, בנוסף לרשות, ואת זה אמרנו גם בישיבה הקודמת, אני חוזר על זה.

יוסי אברהמי: אתה מצחיק אותם, נו, זה בסדר.

עופר הינדי: לא, הוא רוצה להאמין במה שהוא אומר, הוא לא רוצה לאכול ענבים.

אייל בק: תראה, אני מצחיק, מצחיק, אבל תשמע.

אייל בק: אני יודע נתונים שלנו, אני יודע כמה אנשים נכנסים וכמה שב"חים.

אייל בק: אני יודע מי מדווח.

אייל בק: רוב העבודה נעשית על ידי מחלקת הביטחון מתוך היישוב ולא ממג"ב שמגיע מחוץ ליישוב, בגלל הבעיות שלו.

אייל בק: זאת אומרת הוא שומר על הגדר.

אייל בק: יש לנו בעיה של שב"חים שם, יש לנו בעיה של גדר שהיא לא מתאימה והיא די חדירה לעניין הזה.

אייל בק: אני גם פניתי דרך אגב לתושבים, שהתנדבו לכיתת כוננות ומשמר אזרחי.

אייל בק: אנחנו עשינו הסברות ואנחנו מנסים להגביר את מודעות התושבים למה שקורה מסביבם.

אייל בק: וחברה, מי שיעצור את התופעה זה התושבים.

אורי מקלב: אוקי, זה לא הנושא.

אורי מקלב: יש לך עוד עניינים?

עופר הינדי: להתחיל להתאמן.

אורי מקלב: רבותי, אני מודה לכולם קודם כל, תודה רבה.

אורי מקלב: קצת נסחפנו בדברים, עברנו לשב"חים ולגדר נמוכה.

אורי מקלב: זה לא היה הנושא של הדיון.

אורי מקלב: הדיון הוא כבישים ולא כיתות שמוכנות או לא מוכנות, פתיחת כיתות, קרוואנים, זה לא הנושא שלנו.

אורי מקלב: אנחנו התמקדנו בנושא הזה וכשתפסת מרובה, לא תפסת.

אורי מקלב: אבל בכל אופן, אנחנו רוצים לסכם.

אורי מקלב: קודם כל לא תמיד בכל הוועדות שאני מנהל, וודאי של פניות הציבור, יש הרגשה שיש רצון, שיש מוכנות, שיש הבנה.

אורי מקלב: ישנה מחלוקת בצורך ובדרישה ובחשיבות של העניין.

אורי מקלב: נתקלנו בכמה בעיות, אבל בכל אופן קודם כל בחלק הזה שמסוכם עלינו, ואנחנו רוצים לברך את הודעת ראש המועצה על כך שהוא יפתח את המעבר בעוד שלוש שעות כל לילה, ובימי שישי עד שתיים כפי שהובטח לוועדה.

אורי מקלב: במוצאי שבת זה נכנס לתוך חשבון השעות.

אורי מקלב: ... בשביל יושב הראש וההרגשה הטובה, שיהיה פתוח עד 24:000.

אורי מקלב: אנחנו גם מקבלים את הודעת ראש המועצה על העמדת תחנת אוטובוסים בכניסה לשכונה, בכפוף לכל הדרישות הביטחוניות וכל מה שצריך בעניין הזה.

אורי מקלב: בנושא החשוב ביותר, הפנייה שמאלה לכיוון תל אביב.

אורי מקלב: מר וייל, הוועדה מבקשת לוח זמנים.

אורי מקלב: אנחנו נפנה דבר ראשון למינהל האזרחי למתן תשובות ואנחנו נזרז את העניין.

אורי מקלב: אנחנו מבקשים שהוועדה תקבל לוח זמנים שלכם, מתוכנן, במידה שהכל לפי הלוח כפי שאתם מתכננים, לתכנון ולביצוע של כל הדברים שאמרנו.

אורי מקלב: אני מבין שיש כאן נושא של בדיקה שלכם את הכביש, אבל אנחנו לא רוצים להיכנס לפרטים.

אורי מקלב: פתרון לבעיה, ובהחלט לתושבים לא משנה באיזו דרך ובאיזה כביש.

אורי מקלב: הם רוצים לראות פניה שמאלה מסודרת, לכיוון המרכז.

אורי מקלב: אנחנו במידת הצורך גם נעשה ישיבת מעקב.

בנימין וייל: סליחה, כפוף להסכמות של המינהל האזרחי.

יוסי אברהמי: כן, ברור.

אורי מקלב: כן, אתם המובילים את הדבר, אנחנו צריכים לוח זמנים.

אורי מקלב: תודה רבה לכולם.

יוסי אברהמי: תודה לאדוני.

אורי מקלב: תודה.